**Αγία Παρασκευή 7/11/16**

**ΘΕΜΑ : Eιδικές εκπαιδευτικές ανάγκες μαθητών
και κάλυψη των κενών στην Παράλληλη Στήριξη**

Το άρθρο 16 του Συντάγματος της χώρας μας αναφέρει με χαρακτηριστικό και ουσιαστικό τρόπο ότι " ***η παιδεία είναι υπόθεση όλων και αποβλέπει στην ολόπλευρη, αρμονική και ισόρροπη ανάπτυξη των παιδιών μας ".*** Η πολιτεία οφείλει να διασφαλίζει σε όλα τα παιδιά με διαπιστωμένες ειδικές εκπαιδευτικές ανάγκες ίσες ευκαιρίες στην εκπαίδευσή τους και πλήρη κατοχύρωση των δικαιωμάτων τους στη μόρφωση. Στις ειδικές εκπαιδευτικές ανάγκες συγκαταλέγονται και οι μαθητές με μαθησιακές δυσκολίες , σύνδρομο ελλειμματικής προσοχής με ή χωρίς υπερκινητικότητα, διάχυτες αναπτυξιακές διαταραχές (φάσμα αυτισμού), κινητικές ή άλλες ιδιαιτερότητες κ.α

 Όλα τα παιδιά έχουν το δικαίωμα στη γνώση, στην ανάπτυξη των δεξιοτήτων τους, στην αλληλοαποδοχή τους με το κοινωνικό σύνολο και στην ομαλή κοινωνική εξέλιξή τους. Κι εμείς Πολιτεία, Εκπαιδευτικοί και Γονείς, έχουμε την υποχρέωση να βρούμε τους τρόπους να τα πραγματοποιήσουμε. Για να μην μείνει κανένα παιδί αναλφάβητο και κοινωνικά αποξενωμένο στη σημερινή εποχή που θέλουμε να πιστεύουμε ότι ζούμε σε "ευνομούμενες κοινωνίες". Να προσπαθήσουμε όλοι μαζί να προσφέρουμε σε αυτά τα παιδιά, επειδή το δικαιούνται και το αξίζουν, ένα υγιές, δημιουργικό και ήρεμο σχολικό και οικογενειακό περιβάλλον, στοχεύοντας πρωτίστως στη βελτίωση της σχολικής καθημερινότητάς τους, τόσο στην τάξη, όσο και στο διάλειμμα. Τα παιδιά μαθαίνουν από αυτά που βιώνουν.

Γιατί

* αν ένα παιδί αντιμετωπίζεται με εχθρότητα, μαθαίνει να επιτίθεται
* αν ένα παιδί ζει με την ντροπή ,μαθαίνει να αισθάνεται ένοχο
* αν ένα παιδί ενθαρρύνεται, μαθαίνει να έχει αυτοπεποίθηση
* αν ένα παιδί επαινείται, μαθαίνει να αξιολογεί θετικά τους άλλους
* αν ένα παιδί νιώθει ασφάλεια, μαθαίνει να πιστεύει τους άλλους και τέλος
* αν ένα παιδί είναι αποδεκτό, μαθαίνει να αγαπά τον εαυτό του.

Η *ελλιπής ενημέρωση* τόσο των γονέων και των εκπαιδευτικών, όσο και των αρμόδιων φορέων που εμπλέκονται στη διάγνωση και στην αντιμετώπιση των όποιων προβλημάτων, μας αφήνει άφωνους. Η συνεχής προσπάθεια ενημέρωσης κάποιων φορέων (συλλόγων, ενώσεων, εκπαιδευτικών), βοήθησε, ως ένα βαθμό, στην αποδοχή μέρους κάποιων προβλημάτων που ομολογουμένως γίνονται ευρύτερα αποδεκτά από όλους εκείνους που μέχρι πριν λίγα χρόνια είχαν αρνητική στάση απέναντι στην ύπαρξη τους.

Το έτος 2000 ψηφίζεται ο Νόμος 2817, γνωστός και ως « ο νόμος της Ειδικής Αγωγής», που αποτελεί μια *νομοθετική τομή* αφού αφορά αποκλειστικά στην εκπαίδευση των ατόμων με ειδικές εκπαιδευτικές ανάγκες στα σχολεία της Γενικής και της Ειδικής Εκπαίδευσης.

Ακολουθούν κι άλλες νομοθετικές ρυθμίσεις όπως ο Ν.3699/2008 (ΦΕΚ 199/02-10-2008) όπου αναλύονται οι προϋποθέσεις φοίτησης παιδιών με αναπηρίες και ειδικές εκπαιδευτικές ανάγκες στα γενικά σχολεία, όπου ρητά αναφέρεται ότι στους μαθητές αυτούς θα πρέπει να παρέχονται η παράλληλη στήριξη-συνεκπαίδευση, κατάλληλα στελεχωμένα Τμήματα Ένταξης, πάντα σύμφωνα με τις αντίστοιχες γνωματεύσεις των ΚΕΔΔΥ .

Η πραγματικότητα όμως είναι ζοφερή:

Σημαντικές καθυστερήσεις στην έκδοση των διαγνώσεων παρατηρούνται από τα ΚΕΔΔΥ, που σε ορισμένες περιπτώσεις μπορεί να φτάνουν και τα 2-3 έτη. Μετά την «πολυπόθητη» διάγνωση, ξεκινάει ένας πραγματικός Γολγοθάς αφού η κάλυψη των αναγκών αυτών των παιδιών δεν είναι δεδομένη παρά τους νόμους και τη συνταγματική επιταγή. Δυστυχώς η πολιτεία δεν παρέχει ούτε τις δομές, ούτε τους αναγκαίους πόρους, ώστε τα παιδιά ανάλογα με τις διαγνώσεις που έχουν, να δέχονται την απαραίτητη, κατάλληλη και εξατομικευμένη στήριξη εγκαίρως και αδιαλείπτως , με συνέχεια και με συνέπεια όπως θα έπρεπε και όπως το σύνταγμα επιβάλλει. Γι’ αυτό υπάρχουν πολλές περιπτώσεις όπου γονείς, και εφόσον η οικονομική τους κατάσταση το επιτρέπει, απευθύνονται σε ιδιώτες, βάζοντας βαθιά το χέρι στην τσέπη.

Κάθε χρόνο οι γονείς και οι εκπαιδευτικοί αγωνιούν για το

***Αν*** θα έρθει ο ειδικός εκπαιδευτής

***πότε*** θα έρθει,

***αν*** θα καλύψει το σύνολο των αναγκών του μαθητή όπως αυτές περιγράφονται στη γνωμάτευση του ΚΕΔΔΥ,

 ***για πόσο διάστημα*** θα παραμείνει.

Με λίγα λόγια*, η Πολιτεία δεν εφαρμόζει τους ισχύοντες νόμους για την πλήρη κάλυψη των παιδιών* *αυτών με αποτέλεσμα το πρόβλημα να διογκώνεται για τα παιδιά αυτά και να πλήττεται η εύρυθμη λειτουργία όλης της σχολικής κοινότητας.*

Κι εδώ φαίνεται η προχειρότητα και η αναλγησία με τις οποίες ένα κράτος αντιμετωπίζει τέτοιου είδους προβλήματα και πώς συμπεριφέρεται στους αυριανούς πολίτες του. Θα έπρεπε να ήταν πρώτο μέλημα του εκάστοτε Υπουργού Παιδείας, της διοίκησης και των Σχολικών Συμβούλων, η "τακτοποίηση" των κενών θέσεων στην ειδική αγωγή, στα τμήματα ένταξης και στην παράλληλη στήριξη, προκειμένου όλα τα παιδιά να αντιμετωπίζονται ισότιμα. Τα περισσότερα κράτη της Ευρώπης, που σέβονται τους πολίτες τους, έχουν εξειδικευμένο προσωπικό από τα νηπιαγωγεία, κάνουν διαγνώσεις και αντιμετωπίζουν τα όποια προβλήματα με ειδικούς ψυχολόγους στα ίδια τα σχολεία. Εμείς που βρισκόμαστε κ. Υπουργέ και κ. Διευθυντές εκπαίδευσης;;;

 Σήμερα, οι ανάγκες της Α΄Βάθμιας Εκπαίδευσης μόνο στη Β΄Αθήνας ανέρχονται σε **305 μαθητές που χρήζουν παροχής παράλληλης στήριξης** (βάσει των σχετικών διαγνώσεων-εγκρίσεων των ΚΕΔΔΥ). Σε πρώτη φάση και μέχρι τα μέσα Οκτώβρη, **εγκρίθηκαν 47 μόνο δάσκαλοι ειδικής αγωγής** και ευελπιστούμε ότι με τη δεύτερη φάση θα ικανοποιηθούν και οι υπόλοιπες, αν και τα σημάδια είναι δυσοίωνα. **Εμείς, γονείς και εκπαιδευτικοί παλεύουμε για το ένας δάσκαλος ανά παιδί.** Όχι ένας δάσκαλος για 2, 3 ακόμα και 4 παιδιά ή ακόμα και σε διαφορετικά σχολεία. Δεν κάνουμε εκπτώσεις και δεν υπολογίζουμε με το κομπιουτεράκι όταν έχουμε να κάνουμε με παιδικές ψυχές , με το παρόν και το μέλλον τους.

Στην εποχή που ζούμε, όταν όλα γύρω μας καταρρέουν, τα παιδιά μας είναι αυτά που μας δίνουν κουράγιο και δεν θα επιτρέψουμε σε κανέναν να τα αγνοήσει. Δεν θα αφήσουμε να διαιωνιστεί ένας σύγχρονος Καιάδας της απομόνωσης και της εγκατάλειψης. Όλοι μαζί θα ενώσουμε τις φωνές μας, ζητώντας από την Πολιτεία να πράξει αυτά που δικαιούνται τα παιδιά μας και που δυστυχώς είναι γραμμένα στους νόμους , εγκυκλίους και Φεκ και δεν έχουν εφαρμοστεί ποτέ. Να πάψουν να μας εμπαίζουν.

***Απαιτούμε :***

 **Εδώ και τώρα, ΑΜΕΣΗ ΚΑΙ ΠΛΗΡΗ κάλυψη των αναγκών των παιδιών με ειδικές εκπαιδευτικές ανάγκες με προσλήψεις δασκάλων ειδικής αγωγής για παράλληλη στήριξη.**

**Τόσες προσλήψεις , Όσες οι ανάγκες των παιδιών.**

**Να δίνεται ΑΠΟΛΥΤΗ ΠΡΟΤΕΡΑΙΟΤΗΤΑ από το Υπουργείο στην κάλυψη αυτών των αναγκών, αυτών των παιδιών, καθόλη τη διάρκεια του έτους.**

**Με ταχύτητα και χωρίς γραφειοκρατικές καθυστερήσεις να γίνονται οι διαγνώσεις από τα ΚΕΔΔΥ**

**Να μην μείνει κανένα παιδί παραμελημένο και απομονωμένο και κανένας γονέας εγκαταλελειμμένος.**

Το Διοικητικό Συμβούλιο